Informacinis pranešimas

2022-11-23

**Caritas ir Lietuvos advokatūros dovana – nemokamos teisinės konsultacijos nepasiturintiems**

Artėjant didžiosioms metų šventėms, Lietuvos advokatūra ir Lietuvos Caritas tiesia pagalbos ranką labiausiai nepasiturintiems Lietuvos žmonėms. Nuo lapkričio 28 iki gruodžio 9 dienos įvairių teisės sričių advokatai bei jų padėjėjai nemokamai konsultuos žmones nuotoliniu būdu ar gyvai vyskupijų Caritas centruose pagal išankstinę registraciją, kuri prasideda šiandien.

7 kartą rengiamoje *pro bono* inicatyvoje neatlygintinai savo teisines žinias padovanoti užsiregistravo beveik 200 advokatų ir jų padėjėjų iš visos Lietuvos.

Pasak Advokatų tarybos pirmininko Mindaugo Kukaičio, ši socialinė iniciatyva jungia dvi bene didžiausias Lietuvos organizacijas, prisidedančias prie prasmingų ir svarbių darbų.

„Džiaugiamės subūrę Lietuvos advokatūros bendruomenę tam, kad teisinės paslaugos taptų prieinamos žmonėms, kurie neturi galimybės jų gauti patys. Iš tiesų, matome, jog bendros pastangos ir įdirbis leidžia įgyti ne tik vertingos profesinės patirties, bet ir stiprina labiausiai pažeidžiamų žmonių tikėjimą, kad jų teisės bus apgintos“, – pažymi Advokatūros tarybos pirmininkas M. Kukaitis.

Pradėjus vykdyti Advokatūros ir Lietuvos Carits *pro bono* iniciatyvą, per šešerius metus teisinė pagalba jau suteikta keliems tūkstančiams žmonių. Kai kurie jų ir ankstesnėse akcijose naudojosi nemokamos teisinės pagalbos galimybėmis, tad konsultuojantys advokatai ar jų padėjėjai gerai žino problematiką bei būna pasiruošę padėti.

Pasak Lietuvos Caritas generalinės sekretorės Deimantės Bukeikaitės, neatlygintinai advokatų teikiama teisinė pagalba vargingai gyvenantiems žmonėms teikia vilties, kad jų asmeninės problemos bus pastebėtos ir sprendžiamos.

„Esame dėkingi Lietuvos advokatūros bendruomenei, kad galime plėsti teikiamos pagalbos sritis. Taip pat dėkojame žmonėms, kurie pasitiki Caritas organizacija bei kasmet kreipiasi pagalbos. Mūsų šalyje teisinis raštingumas vis dar išlieka opi problema. Savarankiškai išspręsti situacijas, kurioms reikia teisinių žinių, suprasti kad ir antstolio atsiųsto laiško turinį, deja, kai kam be pagalbos neįmanoma. Nemokamos teisinės konsultacijos tampa pirmu žingsniu aiškiau suprasti savo situaciją, įvertinti jos sudėtingumą ir išgirsti patarimus, ką toliau daryti. Dažnai vienos konsultacijos neužtenka, taigi advokatai ir jų padėjėjai yra pasiruošę konsultuoti ir toliau“, – pasakojo D. Bukeikaitė.

Žmonės, norintys gauti nemokamą teisinę konsultaciją, nuo lapkričio 23 dienos iki pat akcijos pabaigos gruodžio 9-ąją turėtų kreiptis ir registruotis šiais kontaktais:

**Vilniaus arkivyskupijos Caritas** (apimaVilniaus miestą, Vilniaus, Druskininkų, Ignalinos, Šalčininkų, Švenčionių, Trakų, Varėnos, Visagino rajonus) tel. 8 655 02242 (Edita)

**Kauno arkivyskupijos Caritas** (apima Kauno miestą, Kauno, Jonavos, Jurbarko, Kėdainių, Raseinių, Ukmergės rajonus) tel. 8 673 22327 (Onutė)

**Telšių vyskupijos Caritas** (apima Klaipėdos miestą, Klaipėdos, Akmenės, Mažeikių, Plungės, Skuodo, Šilalės, Šilutės, Tauragės, Telšių rajonus) tel. 8 671 30611 (Agnė)

**Panevėžio vyskupijos Caritas** (apima Panevėžio miestą, Panevėžio, Anykščių, Biržų, Kupiškio, Pasvalio, Rokiškio, Utenos, Zarasų rajonus) tel. 8 683 05 498 (Roberta)

**Šiaulių vyskupijos Caritas** (apima Šiaulių miestą, Šiaulių, Joniškio, Kelmės, Pakruojo, Radviliškio rajonus) tel. 8 657 86 463 (Dalia)

**Vilkaviškio vyskupijos Caritas** (apima Alytaus, Lazdijų, Marijampolės, Prienų, Šakių, Vilkaviškio rajonus) tel. 8 618 49138 (Regina)

**Kaišiadorių vyskupijos Caritas** (apima Kaišiadorių, Birštono, Elektrėnų, Molėtų, Širvintų rajonus) tel. 8 612 59170 (Gražina)

**Lietuvos Caritas** (bendra informacija ir registracija) tel. 8 674 66042 (Erika)